Fecko, Martin, poslanec NR SR (2015-03-20):
Ďakujem pekne. Vrátim sa a zhrniem trošku to, čo bolo hlavne z úst pána kolegu navrhovateľa, lebo vystúpil v rozprave. Pán kolega, stopercentne s tebou súhlasím, ale poviem jedno. Keď Madagaskar môže mať 60 % z HDP-čka z birdwatchingu a z ornitológie možno aj a z ochrany prírody, tak sa pýtam: prečo u nás je z nášho hľadiska, z toho, aby sme tu spravili doslova, že natur turistiku pre iných občanov EÚ, ktorí možnože sa tu chcú prísť pozrieť možnože aj na toho bociana i čierneho i bieleho, lebo Holanďania ho nemajú, chcú sa prísť pozrieť i na náš opál do Dubníka, pretože ho oni tam nemajú, sa pýtam, prečo my to, čo máme na našom Slovensku, nevyužijeme na to, aby sme z toho mali prospech? A tú krajinu, ktorú tu máme, je prakticky o tom, že to je zadarmo. Prírodu sme dostali zadarmo, len to pozbierať. Ako budeme manažovať? To znamená, či povieme si, že z toho chceme mať nič, alebo z toho chceme mať niečo a ja tvrdím, že to niečo tu máme, len to treba doslova skĺbiť. Ja nehovorím, že iba pre vtákov alebo iba pre ľudí, my hovoríme spoločne. Aj preto aj preto. To znamená, poďme do toho takýmto spôsobom a to je aj naše heslo, ornitológov, keď už sme pri nich, keď si to trošku načal a hovoríme o tých krúžkoch. Ty máš také skúsenosti, ja som tiež ornitológ, (povedané so smiechom) tak ja hovorím, že vtáctvo nie sú iba dravce, to sú aj speváci, to sú aj iné čeľade. No a tam sa to robí tak, že proste sa to chytí do nejakých tých sietí, okrúžkuje sa to, pustí sa to, aby sme zistili, kam nám to migruje, ako to chodí a práve voči takým, ktorí nám vykrádajú hniezda a možnože sa niektorí skrývajú aj pod rúškom, že sú sokoliari a neviem z akých združení, tak voči nim bojujeme a chytáme ich, takže ber takto. Samozrejme, všade nájdeš čiernu ovcu, všade nájdeš čiernu, sa nedá vymydliť, ale môžem povedať, že 90 % našich SOS, čo sme v Slovenskej ornitologickej spoločnosti, ktorí nie sme povinní ako v poľovníckej komore, že musíš tam byť, lebo keď nebudeš, tak nemôžeš poľovnícky nič, to my sme tam dobrovoľne, to znamená, to sú tí, čo to berú srdcom. To znamená, že my garantujeme, že 90 % z našich, tých 1 300 členov, čo máme, sa postavíme aj za vlastné peniaze, aj za vlastný čas za ochranu vtáctva tam, kde bude hendikepovaná. A keď už hovoríme o tých chránených vtáčích územiach, lebo to bolo tiež napadnuté, aj kolega Števo, áno, Kuffa, hovoríš, ty si možno asi myslel Levočské vrchy, kde momentálne aj žiješ a sú veľké problémy, ja tam idem 11. 4. na stretnutie s občanmi z Levočských vrchov, áno, poďme to riešiť, nemám s tým problém. Sú vypracované metodiky, nie metodiky, postupy pracovné, čo znamená, ochraňovať vtáctvo v chránených vtáčích územiach, aký to má dosah na vlastníka. Všetko je vypracované. Všetko tu je. Európska únia to dala. Máme. Ja to odovzdám ľuďom na tom stretnutí, nech sa páči. To neznamená, že tam nemôžete byť, alebo že ani nič vyrúbať, že tam nemôžete, lebo sa tam nedá vstúpiť. Vy môžete doslova čerpať financie na tú ochranu, to, čo vám tam bude z európskych fondov, nie z našich, lebo náš rozpočet o tom vôbec neuvažuje, to je vcelku, to je hluché, to je mimo. Môžete otvoriť druhý šuflík, ktorý vytiahnete na ochranu vtáčieho hniezda bociana čierneho v Levočských vrchoch, keď tam ho nájdeme a ochranné pásmo je dvesto metrov. Dvesto metrov. To znamená, dvesto metrov od toho hniezda nemôžeš vo vegetačnom období teda, keď aj vtedy sa rúbať nemôže, však to je logické, to znamená, vtedy nemôže sa zasahovať do toho nejakým tým LKT-čkom alebo nejakým proste tým výrubom. Pýtam sa, to je akým spôsobom, to je akým spôsobom, by som povedal, že obmedzovanie do nemoty z tohto? Myslím, že to nie je až tak, vážení kolegovia, takže treba si to možno trošku naštudovať a pozrieť, ako tam toto je. My tam nemáme milióny párov, my tam nemáme milióny párov, lebo sú tri druhy, keď hovorím o Levočských vrchoch. Tam je chrapkáč, je tam bocian čierny, orol, viete ako. (Reakcia z pléna.) Takže áno, tak preto, lebo ste, áno, miestne, samozrejme, keď chceme robiť, by som povedal, že revidenciu ako, proste revidovať to znovu, že ako asi to je prehodnotené, nech sa páči, poďme to prehodnocovať. Pokiaľ je tam už vyrúbaný stav, ako je v Nízkych Tatrách napríklad, polovica je vyrúbaná, no tak poďme, dobre, nie je tam stupeň ochrany už taký, alebo nemal by byť, ako bol pôvodne, ja to beriem. Ale pýtam sa, keď rozpočet rezortu životného prostredia je taký, aký je, kto to má robiť? (Reakcia spravodajcu.) No, jasné, jasné, no áno, áno. To je to isté, to sú tie finančné skupiny, ktoré idú. Hovorím, dobre, poďme sa biť, ja dám prvý ruku, keď Alojz Hlina povedal, že tak isto bude ochraňovať, ja sa k nemu pridám, nemám s tým problém, pretože pôjdem do prvého šíku, ale nie som ten, ktorý sa bude o tie stromy viazať s reťazami, to nie, nie som z týchto, pán kolega. (Povedané so smiechom.) Takže rozlišujme, rozlišujme, že akí sme, akí nie sme. A myslím si, že nie je to až tak veľké strašidlo. Samozrejme, tá kompenzácia musí byť a preto hovorím stále, keď tu vystupujem, čo sa týka štátnej pôdy, že tá štátna pôda je aj na to, aby sa kompenzovali tie náhrady tým vlastníkom v tých chránených územiach. Samozrejme, momentálne máme iba 135-tis. hektárov, to je málo, štátnej pôdy, ktorej by sme mohli mať. To znamená, preto poďme niečo s tým robiť a ja by som bol najradšej, keby sme tie päťky, hovorím, tie perly mali vo vlastníctve štátu, alebo organizácia, ktorá bude manažovať to v záujme ochrany tohto. A ako som povedal, správne si podotkol, ale nie sú tie manažmenty urobené, ako sa to má manažovať. Nie sú prehodnotené. Poďme to urobiť, aké tam má byť. Pasenie dobytku nech tam je. Ja s tým problém nemám. Môžeme to dať do druhého čítania, keby to prešlo, dáme tam tú výnimku, nech sa páči, môže to byť. Ale hovorím, nemôžeme to chrániť, ako sa hovorí niekedy, že máme tam poniklec. Tak to ohradíme s ostnatým drôtom. Lebo je tam poniklec? A že sa to vykášalo a ten poniklec revitalizoval proste a sa obnovoval, tak toto už nie, pretože on si to nenaštudoval. A tak nám napríklad, poznám lokality, kde takto tá kvetina zanikla. Iba kvôli tomu, konzervatívnej ochrane prírody, že to vyslovene ohradili, skončilo. A to boli také, by som povedal, malo plošné chránené územia, kde viac-menej sme mali tie najväčšie, by som povedal, skvosty, ktoré tu máme. Takže áno, vážení, nie som nejaký ortodoxný, neviem aký ochranca, ktorý proste sa tu bude, neviem ako, musíme ho skĺbiť, lebo tvrdím, že naše územie má čo ponúknuť Európe, svetu aj na báze naturálnej turistiky. Mali sme tu z Nového Zélandu kolegu, ktorý tu spal a hovorí, my to na Novom Zélande nemáme, čo vy na vašej Poľane. A bol z toho hotový a povedal, že ďalšiu partiu tu z Nového Zélandu pritiahne. A my Nový Zéland ospevujeme, ako tam majú super krásne. Aj my máme, vážení, len my si to nevieme vážiť, my to berieme proste, že to je nič, že nám tu lieta škovránok? Berieme, to je veget. V Anglicku nemajú škovránka. No div sa svete. Pýtam sa, ako je to možné? Oni už na to prišli, že už prešvihli dobu a viete, čo tam robia, keď už sme takto pri tejto ochrane prírody? Normálne si predstavte, že robia biotopy, aby ho tam naspäť dostali, ten druh. Idú spätne. Nieže intenzifikácia, naspäť. A ja som neveril vlastným očiam, keď mi to kolegyňa moja tlmočila, ktorá tam bola pol roka. A chodila po tých farmároch a oni robia naspäť biotop, aby sa tam dostala prepelica, aby sa tam dostal škovránok. Tak, vážení, my to tu máme, takže si to ochraňujme a samozrejme, pokiaľ treba to znížiť, dobre, urobme tú revíziu na aktuálny stav, aký tam je. A konverzácia štátu, to je vlastne o nás, to je o nás, ako my to nastavíme, lebo my sme tu tí poslanci a my sme tí gazdovia s peniazmi. To znamená, keď ministerstvo životného bude mať každý rok 50-percentnú stratu na rozpočte, no tak samozrejme, to asi ideme niekde celkom mimo, tak poďme s tým robiť. A preto ja som povedal, že aj tie pokuty, s ktorými sa možnože minister Kaliňák chváli, že koľko my tam vyberieme pokút a dáme to všetko do rozpočtu, tak poďme aj v týchto veciach robiť pokuty, keď už sme takí akože dobrí v každom rezorte a tie pokuty a že dopĺňame štátny rozpočet. Takže, vážení, toľko z mojej strany a myslím si, že tento zákon, hovorím, je o tých strážcoch v prvom rade, aby boli a pokiaľ by sme to postúpili do druhého čítania, dajte nám pozmeňujúce návrhy, budem veľmi rád, keď ich aj prijmeme a myslím si, že dobre, robme strašiaka, ale primerane, aby to bolo tak, aby sme neboli zase veľmi uletení ani na jednu, ani na druhú stranu. Takže spoločne pre ľudí a pre prírodu na Slovensku. Ďakujem pekne.